2018. gada . decembrī Noteikumi Nr.

Rīgā (prot. Nr.    . §)

**Noteikumi par zemāko mēnešalgu un speciālo piemaksu**

**veselības aprūpes jomā nodarbinātiem**

Izdoti saskaņā ar

Valsts un pašvaldību institūciju

amatpersonu un darbinieku atlīdzības

likuma 12. pantu un 15. panta pirmo daļu

1. Noteikumi nosaka:

1.1. zemākās mēnešalgas pašvaldību iestādēs, valsts iestādēs, valsts un pašvaldību kapitālsabiedrībās vai publiski privātajās kapitālsabiedrībās, kas noslēgušas līgumu par sniedzamo veselības aprūpes pakalpojumu (turpmāk – ārstniecības iestāde), nodarbinātajām ārstniecības personām, kuras sniedz no valsts budžeta apmaksātos veselības aprūpes pakalpojumus, un ārstniecības personām, kuras sniedz no pašvaldību budžetiem apmaksātos veselības aprūpes pakalpojumus pašvaldību izglītības iestādēs (turpmāk – ārstniecības persona), kā arī Neatliekamās medicīniskās palīdzības dienesta neatliekamās medicīniskās palīdzības brigādes operatīvā medicīniskā transportlīdzekļa vadītājiem (turpmāk – transportlīdzekļa vadītājs);

1.2. speciālo piemaksu par darbu, kas saistīts ar īpašu risku (turpmāk – piemaksa), tās apmērus un noteikšanas kārtību.

2. Lai noteiktu ārstniecības personu, kā arī transportlīdzekļa vadītāju mēnešalgu, ārstniecības iestādes vadītāja, pašvaldības izglītības iestādes vadītāja vai Ieslodzījuma vietu pārvaldes priekšnieka izveidota komisija (ne mazāk kā triju cilvēku sastāvā) novērtē attiecīgos amatus un nosaka amata kvalifikācijas kategoriju saskaņā ar normatīvajiem aktiem par intelektuālā darba novērtēšanas un amatu kvalifikācijas kategoriju noteikšanas pamatmetodiku no valsts budžeta finansējamo institūciju darbiniekiem.

3. Ārstniecības iestādes vadītājs, pašvaldības izglītības iestādes vadītājs vai Ieslodzījuma vietu pārvaldes priekšnieks, ņemot vērā attiecīgās iestādes darba samaksas fondu, kā arī šo noteikumu 1. un 2. pielikumu, apstiprina attiecīgās iestādes ārstniecības personu, kā arī transportlīdzekļa vadītāju mēnešalgu skalu (turpmāk – mēnešalgu skala).

4. Ārstniecības personas un transportlīdzekļa vadītāja mēnešalgas konkrēto apmēru atbilstoši amata kvalifikācijas kategorijai nosaka ārstniecības iestādes vadītājs, pašvaldības izglītības iestādes vadītājs vai Ieslodzījuma vietu pārvaldes priekšnieks, ievērojot mēnešalgu skalā noteiktos mēnešalgu apmērus.

5. Ārstniecības personām un transportlīdzekļa vadītājiem, kuriem mēnešalgu nosaka atbilstoši darba apjomam (stundu skaitam mēnesī), faktisko mēnešalgu aprēķina, mēnešalgu reizinot ar faktiski nostrādāto stundu skaitu un iegūto reizinājumu dalot ar vienai darba algas likmei atbilstošo stundu skaitu.

6. Ārstniecības persona vai transportlīdzekļa vadītājs par darbu, kas saistīts ar īpašu risku, saņem speciālo piemaksu saskaņā ar šo noteikumu 3. pielikumu. Piemaksu aprēķina, pamatojoties uz mēnešalgu skalā noteiktajiem mēnešalgu apmēriem.

7. Ārstniecības iestādes vadītājs, pašvaldības izglītības iestādes vadītājs vai Ieslodzījuma vietu pārvaldes priekšnieks nosaka speciālās piemaksas par darbu, kas saistīts ar īpašu risku, piešķiršanas kārtību, tās apmēra noteikšanas kritērijus un konkrētus piemaksas apmērus.

8. Ārstniecības personai un transportlīdzekļa vadītājam tiek noteikta speciālā piemaksa atbilstoši darba stāžam ārstniecības jomā šādā apmērā:

8.1. ja darba stāžs ir no 1 gada līdz 9 gadiem (ieskaitot), – līdz 10 % no personai noteiktās mēnešalgas;

8.2. ja darba stāžs ir no 10 līdz 15 gadiem (ieskaitot), – no 1 līdz 10 % no personai noteiktās mēnešalgas;

8.3. ja darba stāžs ir no 16 līdz 20 gadiem (ieskaitot), – no 2 līdz 15 % no personai noteiktās mēnešalgas;

8.4. ja darba stāžs ir vairāk kā 20 gadi, – no 3 līdz 15 % no personai noteiktās mēnešalgas.

9.  Speciālās piemaksas par darba stāžu ārstniecības jomā apmēru nosaka ievērojot ārstniecības personas vai transportlīdzekļa vadītāja izglītības līmeni, akadēmisko vai zinātnisko grādu un darba vērtējumu.

10. Noteikumu izpilde finansējama ārstniecības iestādes, pašvaldības izglītības iestādes vai Ieslodzījuma vietu pārvaldes darba samaksas fonda ietvaros atbilstoši likumam par valsts budžetu kārtējam gadam.

11. Saskaņā ar normatīvajiem aktiem par obligātajām prasībām ārstniecības iestādēm Neatliekamās medicīniskās palīdzības dienesta uz laiku līdz 2021.gada 1.decembrim izveidotās neatliekamās medicīniskās palīdzības brigādes sastāvā esošais ārsts, kurš ir neatliekamās medicīniskās palīdzības brigādes vadītājs, atbilst šo noteikumi 1. pielikumā noteiktajai 3. ārstniecības personu kvalifikācijas kategorijai.

12. Atzīt par spēku zaudējušiem Ministru kabineta 2010. gada 29. jūnija noteikumus Nr. 595 "Noteikumi par zemāko mēnešalgu un speciālo piemaksu ārstniecības personām" (Latvijas Vēstnesis, 2010, 103., 204. nr.; 2013, 250. nr.; 2014, 257. nr.; 2015, 252. nr.; 2016, 251. nr.; 2017, 254. nr.).

13. Noteikumi stājas spēkā 2019. gada 1. janvārī.

Ministru prezidents Māris Kučinskis

 Veselības ministre Anda Čakša

 Iesniedzējs: veselības ministre Anda Čakša

 Vīza: valsts sekretāra p.i. Daina Mūrmane-Umbraško